સરસલાપરાના અન્ય એક ખેડૂત નારણભાઈ ચૌહાણ કહે છે, “સાચું કહું તો, ૨૦૦૯માં અમને સર માટે જમીનો ખાલી કરવાની નોટિસો મળી ત્યારે ખેડૂતોને સર વિશે ખ્યાલ પણ નહોતો. છેલ્લાં ૪૦ વર્ષથી અમે નર્મદાનાં પાણીની રાહ જોઈએ છીએ. પણ હવે સરકારે સરના કારણે અમને પાણી ન આપવાનું નક્કી કર્યું છે. અમારું તો સપનું જ રોળાઈ ગયું. મારી જમીન એટલી બળુકી છે કે તેમાં વીઘે ૧૫ મણ જીરું પિયત હોય તો ઊતરે તેમ છે. અહીંની જમીનમાં થતો કપાસ વગર પિયતે માથોડા ઊંચો થાય છે. ભાલના ઘઉં તો દુનિયાભરમાં પ્રખ્યાત છે જ. આવી સોના જેવી અમારી જમીન સરકાર શા માટે ઉદ્યોગોને આપવા માગે છે એ સમજાતું નથી. અહીંથી નર્મદા કેનાલ માંડ બે કિલોમીટર દૂર છે પણ પાણીનો કાપ મૂકી દીધો છે. એટલે અમે નવરા પડી ગયા છીએ. આટલાં વર્ષમાં સરનું કામકાજ આગળ વધતું નથી એ એક રીતે તો અમારી હાય લાગી હોય તેમ લાગે છે.”